text: Arla: Det var måske hærværk 
  04 januar 2011 kl. 13.07
  Mejerikoncernen Arla Foods har anmeldt et udslip af potentielt farlige dampe fra et mejeri i Taulov til politiet. Frygten er, at mejeriet kan have været udsat for hærværk.
  Den 17. december blev det store ostemejeri tæt på Lillebæltsbroen ramt af et udslip af mulige giftige dampe, da rengøringsmidler m.v. blev sammenblandet forkert. Trafikken i Trekantområdet blev midlertidig lammet.
  
  Specielle detaljer
  Grundige undersøgelser har ikke givet en forklaring på udslippet.
   - Der er nogle detaljer, som gør, at vi har bedt politiet om at udvide efterforskningen for at opklare, om der kan være sket nogen form for hærværk, siger senior vice president i Arla Dan Kolding.
  Ingen mennesker kom til skade ved udslippet i Taulov, og det er det eneste udslip af sin art, siden mejeriet, der er landets største ostemejeri, blev taget i brug for 10 år siden.
  
  Intet tyder på teknisk fejl 
  Uheldet skete i et ubemandet rengøringsrum, hvor al dosering til daglig sker automatisk via programmerede computere.
   - Vi har undersøgt alle de tekniske forløb omkring hændelsen, og indtil nu er der intet, der peger på en systemfejl, siger Dan Kolding, som dermed begrunder, at hændelsen er politianmeldt.
  